《贺新郎 葺旧庐示稚子用前韵》
清代·王策

祖德吾能说。忆当年、归耕谷口，浇瓜刈葛。种得梅花三十本，岁岁早春香雪。

封老干、斑斓藓发。花里三间参佐屋，士龙居、独傍东偏月。

最窈窕，又明瑟。

音容十载泉台别。竟无端、破檐霜漏，坏墙风合。手缚把茅聊葺补，作苦全凭筋骨。

要世守、门枢不绝。莫到儿曹抛掷易，学人家、驴券轻书铁。

南村宅，竟瓜裂。

作者简介：江苏太仓人，字汉舒。诸生。以词名，尤侗曾邀主其家。有《香雪词钞》。